Index - Kultúr - Véresnek ígérik az új Predator-filmet
Shane Black (Rendes fickók, Vasember 3) amerikai filmrendező Twitter csatornáján jelentette be, hogy elkezdték a legújabb Predator-film forgatását. A projektről az évek során az Indexen is többször beszámoltunk, évekig tervezgette a stúdió, de nem akart összejönni. Aztán úgy volt, hogy sínen vannak a dolgok és Benicio Del Toro kapja az egyik főszerepet.
Ő aztán kihátrált a dologból, de úgy nézett ki, hogy Black tényleg megcsinálja a filmet. Ezt követően számoltunk be róla, hogy nagyjából összeállt a színész gárda, amiben A szoba című filmmel befutott Jacob Tremblay is feltűnik.
A szereplőgárdáról a rendező is megosztott egy képet, szóval már jelmezben lehet rájuk egy pillantást vetni.
Szintén új információ, hogy a film korhatár besorolása az USA-ban "R" lesz, ami itthon nagyjából a 18+-nak felel meg, vagyis nem kell attól félni, hogy a készítők finomkodnának azzal, hogy megmutassák a címbéli ragadozó véres pusztítását.
Hivatalos leírás még nincs, de a hírek szerint több Ragadozó is feltűnik majd a filmben, amit a tervek szerint 2018. februárjában terveznek bemutatni.